
RAPORT

asupra Propunerii legislative pentru modificarea și completarea Legii nr. 303/2004 privind statutul judecătorilor și procurorilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea și completarea Legii nr. 303/2004 privind statutul judecătorilor și procurorilor,  trimisă cu adresa nr. Pl-x 285 din 13 septembrie 2016 şi  înregistrată cu nr. 4c-11/936  din 14 septembrie 2016.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, Camera  Deputaţilor este primă Cameră sesizată.


Consiliul Legislativ, prin avizul nr. 851 din 7 septembrie 2016, a avizat favorabil propunerea legislativă.


Consiliul Superior al Magistraturii a trasnmis un aviz negativ cu privire la inițaitiva legislativă.
Propunerea legislativă are ca obiect de reglementare modificarea Legii nr. 303/2004 privind statutul judecătorilor și procurorilor, republicată, în sensul adaptării legislației cu privire la unele aspecte ale regulilor impuse celor care lucrează în justiție, pentru a corespunde principiilor fundamentale ale justiției, respectiv pentru a se stabili răspunderea magistraților  vinovați de săvârșirea unor abuzuri.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, avizul Consiliului Superior al Magistraturii  şi  avizul Consiliului Legislativ în şedinţa din 18 octombrie 2016. 
La dezbateri au fost prezenţi  membrii Comisiei juridice, de disciplină şi imunităţi conform listei de prezență.
Cu ocazia dezbaterilor, s-a constatat că soluția modificăriii art. 97 alin. (7) și (8) comportă discuții din perspectiva concordanței sale cu art. 52 alin. (3) din Constituția României, republicată, care nu instituie în sarcina statului o obligație de regres împotriva magistraților. Exercitarea drepttului la acțiunea în regres trebuie să fie lăsată la latitudinea titularului acțiunii – statul - și să nu devină o obligație, aceasta fiind regula generală de drept în ceea ce privește exercitarea drepturilor de către titularii acestora. De asemenea, s-a apreciat că soluțiile propuse prin inițiativa legislativă nu sunt justificate, nu țin cont de faptul că sancțiunile disciplinare se aplică proporțional cu gravitatea abaterilor  și nu se corelează cu alte prevederi legale referitoare la subiect.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea și completarea Legii nr. 303/2004 privind statutul judecătorilor și procurorilor.
 În raport cu obiectul şi conţinutul reglementării, propunerea legislativă face parte din categoria legilor organice.
   

VICEPREŞEDINTE,                                             SECRETAR,

                     Ciprian Nicolae NICA                                              Ninel PEIA                       

Consilier parlamentar, Paul Şerban

